AngloGold Ashanti verkoop moontlik sy mynbedrywighede in SA - Solidariteit WêreldSolidariteit Wêreld
Tuis › Mediaverklarings › AngloGold Ashanti verkoop moontlik sy mynbedrywighede in SA
Donderdag | 09 Mei | 2019
Solidariteit het vandag gesê dat AngloGold Ashanti se aankondiging dat hy moontlik Mponeng, sy enigste oorblywende myn in Suid-Afrika, saam met al sy ander mynbedrywighede gaan verkoop, nie ʼn verrassing is nie. Die vakbond meen egter dat dit nogtans teleurstellend is dat dié maatskappy beter groeigeleenthede buite Suid-Afrika geïdentifiseer het. “Dié aankondiging bring nie net werksekuriteit in die gedrang nie, maar gaan geweldige onsekerheid onder die werknemers teweegbring. Dit gaan ʼn direkte impak op die moraal van die werknemers hê,” het Gideon du Plessis, hoofsekretaris van Solidariteit, gesê.
Volgens Du Plessis het AngloGold Ashanti die afgelope paar jaar reeds sy bedrywighede in Suid-Afrika drasties begin afskaal, maar die maatskappy word steeds geken aan die verantwoordelike wyse waarop hy soortgelyke prosesse bestuur, asook aan die hoë standaarde wat hy in arbeidsverhoudinge daarstel.
Du Plessis sê voorts dat Solidariteit hoop, dat dié oorweging van hierdie moontlike verkoopproses op ʼn verantwoordelike wyse sal geskied en dat dit ’n voorwaarde van die transaksie sal wees dat die nuwe eienaar alle betrokke AngloGold Ashanti-werkers op dieselfde diensvoorwaardes oorneem en dat dieselfde arbeidsverhoudinge en veiligheidstandaarde steeds gehandhaaf sal word, indien dit sou realiseer. “Dit beteken dat die volgende eienaar ʼn bewese rekord sal moet hê en oor die kundigheid en kapitaal sal moet beskik om die myn vir sy orige leeftyd van potensieel 37 of meer jaar suksesvol te bestuur,” het Du Plessis gesê.
Du Plessis wys daarop dat AngloGold Ashanti se uitvoerende hoof, Kelvin Dushnisky, die oorweging om die mynbedrywighede te verkoop, deeglik aan die vakbonde verduidelik het en dat Solidariteit ten nouste met die maatskappy sal werk om te verseker dat Suid-Afrikaanse mynboukundigheid nie in die proses verlore sal gaan nie en dat die dienste van mynbouspesialiste, wat tans by die maatskappy se hoofkantoor in diens is, behoue sal bly, indien AngloGold Ashanti besluit om voort te gaan met die verkoopproses.
“Solidariteit sal deurentyd op hoogte bly van sake, dit fyn dophou en indien ons lede se belange nie in die proses beskerm word nie, sal ons verseker by die mededingingstribunaal beswaar daarteen maak,” het Du Plessis dit saamgevat.